ระเบียบศาลรัฐธรรมนูญ

ว่าด้วยผู้ทรงคุณวุฒิประจําศาลรัฐธรรมนูญ

(ฉบับที่ 2) พ.ศ. 2548

----------------------------------------------

                 โดยที่เป็นการสมควรแก้ไขเพิ่มเติมระเบียบศาลรัฐธรรมนูญว่าด้วยผู้ทรงคุณวุฒิประจําศาลรัฐธรรมนูญ พ.ศ. 2547 เพื่อปรับปรุงคุณสมบัติและสิทธิประโยชน์ของผู้ทรงคุณวุฒิประจําศาลรัฐธรรมนูญ อันจะเป็นประโยชน์ต่อการปฏิบัติภารกิจของศาลรัฐธรรมนูญอย่างมีประสิทธิภาพ

                 อาศัยอํานาจตามความในมาตรา 265 วรรคสอง ของรัฐธรรมนูญแห่งราชอาณาจักรไทยพุทธศักราช 2540 และมาตรา 6 แห่งพระราชบัญญัติสํานักงานศาลรัฐธรรมนูญ พ.ศ. 2542คณะตุลาการศาลรัฐธรรมนูญ จึงออกระเบียบไว้ ดังต่อไปนี้


ข้อ ๑ ระเบียบนี้เรียกว่า “ระเบียบศาลรัฐธรรมนูญว่าด้วยผู้ทรงคุณวุฒิประจําศาลรัฐธรรมนูญ (ฉบับที่ 2) พ.ศ. 2548”


ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ข้อ ๓ ให้ยกเลิกความในข้อ 7 แห่งระเบียบศาลรัฐธรรมนูญว่าด้วยผู้ทรงคุณวุฒิประจําศาลรัฐธรรมนูญ พ.ศ. 2547 และให้ใช้ความต่อไปนี้แทน

                 “ข้อ 7 ผู้ทรงคุณวุฒิต้องมีคุณสมบัติ และไม่มีลักษณะต้องห้าม ดังนี้

                 (1) มีสัญชาติไทย

                 (2) มีอายุไม่ต่ํากว่าสี่สิบปีบริบูรณ์

                 (3) เป็นผู้เลื่อมใสในการปกครองระบอบประชาธิปไตยอันมีพระมหากษัตริย์ทรงเป็นประมุขตามรัฐธรรมนูญด้วยความบริสุทธิ์ใจ

                 (4) มีคุณสมบัติอย่างใดอย่างหนึ่ง ดังต่อไปนี้

                       (ก) รับราชการหรือเคยรับราชการไม่ตํ่ากว่าข้าราชการพลเรือนระดับ 9 หรือเทียบเท่า

                       (ข) เป็นหรือเคยเป็นผู้สอนในสาขาวิชากฎหมาย การเมือง การปกครอง เศรษฐกิจและสังคม ในสถาบันอุดมศึกษา และดํารงตําแหน่งหรือเคยดํารงตําแหน่งไม่ต่ํากว่ารองศาสตราจารย์ หรือรองศาสตราจารย์พิเศษ

                       (ค) รับราชการหรือเคยรับราชการไม่ต่ํากว่าอัยการผู้เชี่ยวชาญพิเศษหรือผู้พิพากษาศาลอุทธรณ์

                       (ง) เป็นหรือเคยเป็นผู้ประกอบวิชาชีพทนายความไม่น้อยกว่าสิบห้าปี

                       (จ) เคยเป็นผู้ดํารงตําแหน่งในฐานะผู้ใช้อํานาจในองค์กรตามรัฐธรรมนูญ

                       (ฉ) มีคุณวุฒิทางการศึกษาและคุณสมบัติหรือประสบการณ์ตามที่คณะตุลาการศาลรัฐธรรมนูญเห็นสมควร

                 (5) ไม่เป็นผู้มีกายทุพพลภาพจนไม่สามารถปฏิบัติหน้าที่ได้ ไร้ความสามารถหรือจิตฟั่นเฟือนไม่สมประกอบ

                 (6) ไม่เป็นผู้มีหนี้สินล้นพ้นตัว

                 (7) ไม่เป็นผู้เคยต้องคําพิพากษาถึงที่สุดให้จําคุก เว้นแต่เป็นความผิดที่เกิดจากการกระทําโดยประมาทหรือความผิดลหุโทษ

                 (8) ไม่เป็นผู้เคยถูกไล่ออก ปลดออก หรือให้ออกจากราชการ หน่วยงานของรัฐ รัฐวิสาหกิจหรือราชการส่วนท้องถิ่น เพราะทุจริตต่อหน้าที่ หรือถือว่ากระทําการทุจริตและประพฤติมิชอบในวงราชการ”


ข้อ ๔ ให้ยกเลิกความในข้อ 15 แห่งระเบียบศาลรัฐธรรมนูญว่าด้วยผู้ทรงคุณวุฒิประจําศาลรัฐธรรมนูญ พ.ศ. 2547 และให้ใช้ความต่อไปนี้แทน

                 “ข้อ 15 ในการปฏิบัติหน้าที่ของผู้ทรงคุณวุฒิ ให้มีสิทธิได้รับเบี้ยประชุม ค่าใช้จ่าย และค่าตอบแทน ดังนี้

                 (1) เบี้ยประชุมเป็นรายครั้ง ๆ ละสองพันห้าร้อยบาท หากไม่มาประชุมให้งดจ่าย

                 (2) ค่าพาหนะเดินทางและค่าที่พักให้เบิกจ่ายได้ตามสิทธิที่พึงมีอยู่เดิม หรือในอัตราเดียวกับข้าราชการสํานักงานศาลรัฐธรรมนูญ ระดับ 9 แล้วแต่กรณี และมีหลักฐานมาแสดงประกอบการเบิกจ่าย หากรายการใดไม่อาจเรียกหลักฐานการจ่ายเงินได้ ให้ผู้ขอเบิกลงลายมือชื่อรับรองการจ่ายเงินตามแบบที่สํานักงานศาลรัฐธรรมนูญกําหนด

                 (3) ค่าตอบแทนการจัดทํารายงานความเห็น หรือรายงานทางวิชาการอันเป็นประโยชน์ต่อการปฏิบัติหน้าที่ของศาลรัฐธรรมนูญ หรือสํานักงานศาลรัฐธรรมนูญ โดยให้ประธานศาลรัฐธรรมนูญกําหนดค่าตอบแทนได้ตามที่เห็นสมควร ทั้งนี้พิจารณาจากลักษณะความยากง่ายและปริมาณของรายงานนั้น ๆ โดยเบิกจ่ายให้ครั้งเดียวไม่เกินห้าพันบาทต่อหนึ่งรายงาน”


ผู้มีอํานาจลงนาม -                                                                                   ประกาศ ณ วันที่ 9 สิงหาคม พ.ศ. 2548

 

                                                                                                    ผัน จันทรปาน

                                                                                             ตุลาการศาลรัฐธรรมนูญ

                                                             ปฏิบัติหน้าที่ประธานที่ประชุมคณะตุลาการศาลรัฐธรรมนูญ